CELEX: 
Language: sl
Date: 2021-12-13 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v fluorescentnih sijalkah za druge namene splošne razsvetljave in druge posebne namene zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva izjemo za navedene vrste uporabe živega srebra v fluorescentnih sijalkah za druge namene splošne razsvetljave in druge posebne namene.
            
            
               Direktiva RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO), kot je določeno v njenem členu 4. Trenutno je omejenih deset snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 Direktive določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev in razveljavitev izjem. V skladu s členom 5(1)(a) se izjeme vključijo v prilogi III in IV samo, če se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter če je izpolnjen kateri koli od naslednjih pogojev: (i) odstranitev ali nadomestitev snovi tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnika, ki bi jih povzročila nadomestitev snovi, bi utegnili prevladati nad skupnimi prednostmi za okolje, zdravje in varnost potrošnikov. 
            
            
               Poleg tega se morata pri odločitvah o izjemah in njihovem trajanju upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo sprejeti ob upoštevanju vseh možnih vplivov na inovacije. Kadar je primerno, se mora pri obravnavi splošnih vplivov izjeme upoštevati celotni življenjski cikel. 
            
            
               Člen 5(1)(a) tudi določa, da mora Komisija sprejeti posamezne delegirane akte za vključitev materialov in komponent EEO za posebne vrste uporabe, navedene na seznamih v prilogah III in IV. Člen 5(3) in Priloga V določata postopek za predložitev zahtevkov glede izjem. 
            
            
               2.POSVETOVANJA PRED SPREJETJEM AKTA
            
            
               Komisija je prejela zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS.
            
            
               Veljavna izjema 2(b)(4) iz Priloge III dovoljuje uporabo živega srebra v drugih fluorescentnih sijalkah za druge namene splošne razsvetljave in druge posebne namene (npr. indukcijske sijalke).
            
            
               Komisija je januarja 2015 prejela zahtevek za obnovitev te izjeme. Vlagatelj je trdil, da zaradi širokega razpona parametrov sijalk, ki jih zajema izjema 2(b)(4), npr. oblika, dolžina ali spekter, teh sijalk ni mogoče zlahka nadomestiti z alternativami s svetlečimi diodami (LED)
                  4
               . Navedeni zahtevek je bil januarja 2020 obnovljen, pri čemer je bila v glavnem podana enaka utemeljitev. V skladu z zahtevami direktive RoHS (člen 5(5), drugi pododstavek) izjema ostane veljavna, dokler Komisija ne sprejme odločitve o zahtevku za obnovitev.
            
            
               Za oceno zahtevkov za obnovitev navedene izjeme je Komisija junija 2015
                  5
                začela študijo, ki se je zaključila leta 2016, da bi izvedla zahtevano tehnično in znanstveno oceno, vključno z osemtedenskim spletnim posvetovanjem z deležniki
                  6
               . Poleg navedene študije, v kateri so bili ocenjeni obsežni tehnični in znanstveni podatki ter prejeti prispevki, kot je dokumentirano v poročilu o študiji, je Komisija izvedla dve dopolnilni študiji/posodobitvi, v katerih so sodelovali deležniki. Leta 2019 je bila objavljena študija
                  7
               , ki se je osredotočila na družbeno-ekonomsko oceno in razpoložljivost nadomestkov, leta 2020 pa je bila ta študija na podlagi najnovejših podatkov in modeliranja posodobljena
                  8
               . Objavljena so bila končna poročila o študiji in posodobitvi družbeno-ekonomskih ocen
                  9
               ; deležniki so bili o tem uradno obveščeni.
            
            
               Komisija se je na srečanju strokovnjakov 1. septembra 2016, 29. oktobra 2018 in 21. oktobra 2019 posvetovala s strokovno skupino držav članic za delegirane akte na podlagi direktive RoHS, da bi zbrala mnenja držav članic o predvidenem poteku dejavnosti v skladu z ugotovitvami ocen. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  10
               . Svet in Evropski parlament sta bila o vseh dejavnostih uradno obveščena.
            
            
               V podporni študiji je bilo poudarjeno, da:
            
            
               ·ta izjema zajema široko paleto sijalk z različnimi funkcijami;
            
            
               ·so podatki o posebnih vrstah sijalk, ki jih zajema ta izjema, trenutno nezadostni, manjkajo pa tudi informacije o nadomestitvi živega srebra v tej široki paleti vrst uporabe. Sedanjo izjemo bi bilo treba podaljšati za tri leta, da se industriji omogoči priprava podrobnejših informacij za utemeljitev izjeme za posebne vrste sijalk, za katere se razume, da jih zajema izraz „drugi nameni splošne razsvetljave in drugi posebni nameni“;
            
            
               ·je na voljo dovolj informacij o tem, da je nadomestitev živega srebra pri dveh posebnih vrstah uporabe, ki ju zajema ta izjema, in sicer pri (i) sijalkah, ki oddajajo svetlobo v nevidnem spektru, in (ii) sijalkah za zasilno razsvetljavo, tehnično neizvedljiva, zato je bila v študiji priporočena obnovitev izjeme za te vrste uporabe za najdaljše obdobje petih let.
            
            
               V znanstvenih in tehničnih ocenah, v katere so bila vključena posvetovanja z deležniki, je bilo navedeno, da so v zvezi z izjemo 2(b)(4) merila za izjemo še vedno izpolnjena, saj zanesljivi nadomestki še niso na voljo. Rezultati ocene so tudi pokazali, da izjema, kot je bila pregledana, ne bi znižala ravni varovanja okolja in zdravja, ki jo zagotavlja uredba REACH, v skladu s členom 5 Direktive 2011/65/EU. 
            
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta so bili prejeti trije prispevki. Izraženi pomisleki so bili obravnavani, sprememba osnutka akta pa se ni zdela potrebna.
            
         
         
            
               3.PRAVNI ELEMENTI DELEGIRANEGA AKTA
            
            
               Z delegirano direktivo se obnavlja izjema 2(b)(4) iz Priloge III k Direktivi 2011/65/EU za uporabo živega srebra v fluorescentnih sijalkah za druge namene splošne razsvetljave in druge posebne namene z določitvijo novih obdobij veljavnosti, tudi za nekatere posebne vrste uporabe, ki jih zajema navedena izjema. 
            
            
               Komisija je v oceni, ki je temeljila na podpornih študijah in posvetovanjih, ugotovila, da zahtevek za izjemo izpolnjuje vsaj eno od zadevnih meril iz člena 5(1)(a) direktive RoHS, ki upravičuje razširitev izjeme: živega srebra ni mogoče zanesljivo nadomestiti v kategorijah sijalk, za katere velja ta izjema. 
            
            
               Skratka, pogoji za izjemo so izpolnjeni, zato je treba izjemo 2(b)(4) obnoviti. V oceni je bilo ugotovljeno tudi, da bi bilo treba področje uporabe izjeme po eni strani omejiti na nadalje opredeljene vrste uporabe, po drugi strani pa skrajšati trajanje sedanje široke izjeme, kot sledi: (I) tri leta za sijalke za druge namene splošne razsvetljave in druge posebne namene ter pet let za (II) sijalke, ki oddajajo svetlobo v nevidnem spektru, in (III) sijalke za zasilno razsvetljavo.
            
            
               Datumi izteka veljavnosti te izjeme so določeni v skladu členom 5(2), prvi pododstavek. Obdobja veljavnosti naj ne bi negativno vplivala na inovacije. 
            
            
               Pravni instrument je delegirana direktiva, kar je v skladu s pooblastitvenim pravnim aktom – Direktivo 2011/65/EU, zlasti s pooblastilom iz člena 5(1) in člena 20 navedene direktive. 
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne namene, z določbami in pogoji iz direktive RoHS ter postopkom za prilagajanje prilog III in IV znanstvenemu in tehničnemu napredku.
            
            
               Delegirana direktiva ne vpliva na proračun EU. 
            
            
               DELEGIRANA DIREKTIVA KOMISIJE (EU) .../…
            
            
               z dne 13.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v fluorescentnih sijalkah za druge namene splošne razsvetljave in druge posebne namene zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  11
                ter zlasti člena 5(1), točka (a), Direktive,
            
            
               ob upoštevanju naslednjega:
            
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete uporabe iz Priloge III k navedeni Direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU. 
            
            
               (4)Komisija je s Sklepom 2010/571/EU
                  12
                med drugim odobrila izjemo za uporabo živega srebra v drugih fluorescentnih sijalkah za druge namene splošne razsvetljave in druge posebne namene (v nadaljnjem besedilu: izjema), ki je zdaj navedena kot izjema 2(b)(4) v Prilogi III k Direktivi 2011/65/EU. Izjema je v skladu s členom 5(2), drugi pododstavek, točka (a), navedene direktive prenehala veljati 21. julija 2016.
            
         
         
            
               (5)Izjema zajema nehomogeno skupino sijalk, ki imajo različne oblike, tehnologije, uporabo in namene. Živo srebro se uporablja v razelektritveni cevki, ki je bistvena za pretvorbo električne energije v svetlobo. 
            
            
               (6)Komisija je 15. januarja 2015 prejela zahtevek za obnovitev izjeme (v nadaljnjem besedilu: zahtevek za obnovitev), kar je v roku iz člena 5(5) Direktive 2011/65/EU, ki je bil nato 20. januarja 2020 posodobljen z dodatnim zahtevkom za obnovitev. V skladu s členom 5(5) navedene direktive ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevka za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da nadomestitev ali odstranitev živega srebra pri zadevnih vrstah uporabe trenutno tehnično ni izvedljiva. Ta ocena je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (8)Izjema je v skladu z Uredbo (ES) št. 1907/2006 Evropskega parlamenta in Sveta
                  13
               , zato ne znižuje ravni varovanja okolja in zdravja, ki jo zagotavlja navedena uredba. 
            
            
               (9)Zato je primerno odobriti obnovitev izjeme ob upoštevanju splošnega cilja, da je treba omejiti obseg in trajanje izjem od omejitve za nekatere posebne materiale ali komponente, da se doseže postopno opuščanje nevarnih snovi v EEO. 
            
            
               (10)Da se omogoči pravočasna ponovna ocena razpoložljivosti nadomestnih sijalk brez živega srebra za različne vrste sijalk, ki jih zajema ta izjema, je primerno odobriti obnovitev izjeme za omejeno obdobje treh let.  Vendar je za posebne kategorije sijalk, in sicer sijalke, ki oddajajo svetlobo v nevidnem spektru (nova podtočka 2(b)(4)-II v Prilogi III), in sijalke za zasilno razsvetljavo (nova podtočka 2(b)(4)-III v Prilogi III) na voljo dovolj informacij o tem, da je nadomestitev v naslednjih letih tehnično neizvedljiva, zato bi bilo za navedene kategorije sijalk v skladu s členom 5(2), prvi pododstavek, Direktive 2011/65/EU upravičeno obdobje veljavnosti pet let. Glede na rezultate nenehnih prizadevanj za iskanje zanesljivih nadomestkov ni verjetno, da bi obdobje veljavnosti te izjeme negativno vplivalo na inovacije.
            
            
               (11)Direktivo 2011/65/EU bi bilo zato treba ustrezno spremeniti –  
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2 
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4 
            
            
               Ta direktiva je naslovljena na države članice.
            
            
               V Bruslju, 13.12.2021
            
         
         
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_2_b__34_/Lighting_Europe/2b4_LE_RoHS_Exemption__Req_Final.pdf
                  .
               
               
                  
                     (5)
                  
                        Končno poročilo o študiji je na voljo na 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Obdobje posvetovanja: od 21. avgusta 2015 do 16. oktobra 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_ 
                  SEA_20190729_Final.pdf
                  .
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , od strani 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     .
                  
               
               
                  
                     (10)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen osnutek delegiranega akta.
               
               
                  
                     (11)
                  
                        UL L 174, 1.7.2011, str. 88.
               
               
                  
                     (12)
                  
                        Sklep Komisije 2010/571/EU z dne 24. septembra 2010 o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku (UL L 251, 25.9.2010, str. 28).
               
               
                  
                     (13)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA 
            
            
               Vnos 2(b)(4) v Prilogi III k Direktivi 2011/65/EU se nadomesti z naslednjim:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „2(b)(4)-I
                     
                  
                  
                     
                        sijalke za druge namene splošne razsvetljave in druge posebne namene (npr. indukcijske sijalke): 15 mg  
                     
                  
                  
                     
                        Preneha veljati [Urad za publikacije: 3 leta po objavi Delegirane direktive v Uradnem listu]
                     
                  
               
                     
                        2(b)(4)-II
                     
                  
                  
                     
                        sijalke, ki oddajajo predvsem svetlobo v nevidnem spektru: 15 mg 
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]
                     
                  
               
                     
                        2(b)(4)-III
                     
                  
                  
                     
                        sijalke za zasilno razsvetljavo: 15 mg 
                     
                  
                  
                     
                        Preneha veljati [Urad za publikacije: 5 let po objavi Delegirane direktive v Uradnem listu]“